CELEX: 52008XG1203(03)
Language: et
Date: 2008-11-20
Title: Nõukogu järeldused, 20. november 2008 , internetipõhise kultuurialase ja loomingulise sisu seadusliku pakkumise arendamise ning digitaalkeskkonnas piraatluse tõkestamise ja selle vastu võitlemise kohta

13.12.2008   
            
            
               ET
            
            
               Euroopa Liidu Teataja
            
            
               C 319/15
            
         Nõukogu järeldused, 20. november 2008, internetipõhise kultuurialase ja loomingulise sisu seadusliku pakkumise arendamise ning digitaalkeskkonnas piraatluse tõkestamise ja selle vastu võitlemise kohta
   (2008/C 319/06)
   EUROOPA LIIDU NÕUKOGU,
   
               1.
            
            
               VIIDATES eelkõige:
               
                           —
                        
                        
                           7. detsembri 2000. aasta Euroopa põhiõiguste hartale, millega tagatakse isikuandmete kaitse, sõna- ja teabevabadus ning intellektuaalomandi kaitse;
                        
                     
                           —
                        
                        
                           20. oktoobri 2005. aasta UNESCO konventsioonile kultuuri väljendusvormide mitmekesisuse kaitse ja edendamise kohta (1);
                        
                     
                           —
                        
                        
                           Euroopa Parlamendi ja nõukogu 11. detsembri 2007. aasta direktiivile 2007/65/EÜ audiovisuaalmeedia teenuste kohta (2), milles esitatakse mitmed nõuded, mis puudutavad kultuurilist mitmekesisust ja Euroopa päritoluga teoste edendamist lineaarsete ja mittelineaarsete audiovisuaalmeedia teenuste abil;
                        
                     
                           —
                        
                        
                           Euroopa Parlamendi ja nõukogu 22. mai 2001. aasta direktiivile 2001/29/EÜ autoriõiguse ja sellega kaasnevate õiguste teatavate aspektide ühtlustamise kohta infoühiskonnas ning Euroopa Parlamendi ja nõukogu 29. aprilli 2004. aasta direktiivile 2004/48/EÜ intellektuaalomandi õiguste jõustamise kohta (3);
                        
                     
                           —
                        
                        
                           Euroopa Parlamendi ja nõukogu 8. juuni 2000. aasta direktiivile 2000/31/EÜ infoühiskonna teenuste teatavate õiguslike aspektide, eriti elektroonilise kaubanduse kohta siseturul kohta (4), Euroopa Parlamendi ja nõukogu 24. oktoobri 1995. aasta direktiivile 95/46/EÜ üksikisikute kaitse kohta isikuandmete töötlemisel ja selliste andmete vaba liikumise kohta (5) ning Euroopa Parlamendi ja nõukogu 12. juuli 2002. aasta direktiivile 2002/58/EÜ, milles käsitletakse isikuandmete töötlemist ja eraelu puutumatuse kaitset elektroonilise side sektoris (6).
                        
                     
         
               2.
            
            
               KAALUDES huviga:
               
                           —
                        
                        
                           komisjoni 3. jaanuari 2008. aasta teatist internetipõhise loomingulise infosisu kohta ühtsel turul, sellest tulenevat konsulteerimist sidusrühmadega ja Euroopa internetipõhise infosisu platvormi loomist, ning komisjoni kavatsust aidata kaasa koostöös liikmesriikidega lahenduste leidmisele sellega seoses tuvastatud probleemidele;
                        
                     
                           —
                        
                        
                           23. mai 2006. aasta Euroopa hartat internetipõhiste filmide arendamise ja kasutuselevõtmise kohta;
                        
                     
                           —
                        
                        
                           omanikuta teoste teemalist vastastikuse mõistmise memorandumit („Memorandum of Understanding on orphan works”), millele raamatukogude, arhiivide, audiovisuaalarhiivide ja õiguste valdajate esindajad komisjoni egiidi all 4. juunil 2008 alla kirjutasid;
                        
                     
                           —
                        
                        
                           valitsusasutuste ja valdkonnas tegutsevate töötajate poolt teatud hulgas liikmesriikides ja mõnes väljaspool Euroopat asuvas partnerriigis käivitatud algatusi selliste konkreetsete ja kooskõlastatud lahenduste leidmiseks, millega soodustada internetipõhise seadusliku pakkumise arendamist ning piraatluse tõkestamist ja selle vastu võitlemist: näiteks teadlikkuse suurendamise kampaaniad, mitme kutseala vahelise koostöö korraldamine, isereguleerimise või ühisreguleerimise kokkulepped, kohtuväliste, hariduslike ja järkjärguliste mehhanismide kasutuselevõtmine jne.
                        
                     
         
               3.
            
            
               TÕDEB, et:
               
                           —
                        
                        
                           kultuuri- ja loomingulise vara levitamine võrgus, eelkõige internetis, annab kõigile suurepärase kultuurile, majandusarengule, tööhõivele ja kultuurilisele mitmekesisusele ligipääsemise võimaluse;
                        
                     
                           —
                        
                        
                           Euroopas on aga veel suur potentsiaal arendada välja internetipõhine kultuurialase ja loomingulise sisu seaduslik pakkumine;
                        
                     
                           —
                        
                        
                           internetis leviv piraatlus, mis mõnes kultuuri- ja loomingulises sektoris on jõudmas kriitilise läveni, kahjustab tõenäoliselt pikemaajaliselt autoriõiguse ja sellega kaasnevate õiguste valdajate asjakohast tasustamist; lisaks tagajärgedele, mis sel on traditsiooniliste reaalsete kandjate (CD, DVD jne) turustamisele, on see peamine tegur, mis hoiab tagasi internetipõhise kultuurialase ja loomingulise sisu seadusliku pakkumise arendamist, millest suurel määral sõltub kultuurialase ja loomingulise sisu tööstuse dünaamika Euroopas, ning ohustab kultuurialast loomingulisust ja mitmekesisust;
                        
                     
                           —
                        
                        
                           ehkki tehnilise kaitse süsteemide (tehnilised kaitsemeetmed) või õiguste haldamise süsteemide (digitaalõiguste haldamine) kasutamine võib mõnel juhul, võttes samal ajal arvesse isikuandmete kaitse põhimõtet, aidata kaasa õiguste kaitsmisele ja haldamisele digitaalkeskkonnas, põhjustab nende süsteemide vahelise koostoimimisvõime või läbipaistvuse puudumine tarbijatele ebakindlust ja piirab nende poolt erinevate platvormide pakutava sisu kasutamist.
                        
                     
         
               4.
            
            
               LEIAB sellega seoses, et:
               
                           —
                        
                        
                           infoühiskonna ja side arendamiseks ning kultuurilise mitmekesisuse edendamiseks digitaalmaailmas on vaja välja arendada ühelt poolt internetipõhine seaduslik pakkumine, mis on ühelt poolt mitmekesine, kvaliteetne, ligipääsetav ning tarbijatele lihtne kasutada ja atraktiivne, ning teiselt poolt tõkestada piraatlust ja võidelda selle vastu;
                        
                     
                           —
                        
                        
                           loomingu ja kultuurilise mitmekesisuse arendamiseks on õiguste valdajatele tingimata vaja tagada asjakohane tasustamine.
                        
                     
         
               5.
            
            
               LEIAB, et nende eesmärkide saavutamisel tuleks arvesse võtta:
               
                           —
                        
                        
                           vajadust tagada sobiv tasakaal erinevate põhiõiguste vahel, eelkõige õigus isikuandmete kaitsele, sõna- ja teabevabadus ning intellektuaalomandi kaitse, ning püüda ühenduse õiguse rakendamise raames leida lahendusi, mis on kooskõlas ühenduse õiguse üldpõhimõtetega ja eelkõige proportsionaalsuse põhimõttega (7);
                        
                     
                           —
                        
                        
                           tarbijate ootusi teenustele juurdepääsu ja nende kasutamise lihtsuse ning internetis pakutava sisu mitmekesisuse ja kvaliteedi suhtes;
                        
                     
                           —
                        
                        
                           kõnealuse sektori ettevõtete, eelkõige väikeste ja keskmise suurusega ettevõtjate ärimudelite mitmekesisust ja muutumist ning tehnoloogiate pidevat kiiret arengut;
                        
                     
                           —
                        
                        
                           digitaalmajanduse erinevaid arenguid, internetipõhise seadusliku pakkumise olukorda ja piraatluse probleemi suurust liikmesriikides ning samuti iga liikmesriigi õigustraditsioone;
                        
                     
                           —
                        
                        
                           vajadust edendada kultuurilist mitmekesisust Euroopas, eelkõige ergutades internetipõhiste teenuste osutajaid aitama välja töötada Euroopa kultuurialast ja loomingulist sisu.
                        
                     
         
               6.
            
            
               KUTSUB LIIKMESRIIKE ÜLES:
               
                           —
                        
                        
                           tegema algatuse asjaosaliste poolt kooskõlastatud lähenemisviisi kujundamiseks või ergutama selle arendamist nii pea kui võimalik, et leida konkreetsed, tulemuslikud, õiglased ja proportsionaalsed lahendused, mis soodustavad internetipõhise seadusliku pakkumise väljaarendamist ning piraatluse tõkestamist ja sellevastast võitlust;
                        
                     
                           —
                        
                        
                           ergutama asjaosalisi vajaduse korral ja vastavalt nende õigustraditsioonidele vaatama läbi ajavahemikud, mille jooksul kinematograafiateosed võidakse teha kättesaadavaks (direktiivi 2007/65/EÜ artiklis 3d sätestatud meediateenuste osutamise ajakava), et soodustada internetis pakutavate kinematograafiateoste seadusliku pakkumise mitmekesisust ja atraktiivsust;
                        
                     
                           —
                        
                        
                           aitama aktiivselt kaasa audiovisuaalmeedia teenuseid käsitleva direktiivi ülevõtmise raames Euroopa audiovisuaal- ja kinematograafiateoste pakkumise edendamisele lineaarsete ja mittelineaarsete audiovisuaalmeedia teenuste abil, eelkõige heade tavade vahetamise abil.
                        
                     
         
               7.
            
            
               KUTSUB KOMISJONI ÜLES:
               
                           —
                        
                        
                           aitama tihedas koostöös liikmesriikide ja asjaomaste valdkonnas tegutsevate töötajatega kaasa, eelkõige statistiliste andmete arendamise ja kogumise kaudu, teadmiste parandamisele digitaalkultuurimajandusest kogu selle mitmekesisuses, eriti internetipõhisest seaduslikust pakkumisest ja piraatlusest: selle mõõtmetest, põhjustest ja tagajärgedest loomemajandusele ja kultuurilisele mitmekesisusele;
                        
                     
                           —
                        
                        
                           levitama teavet ja eelkõige platvormi kaudu saadud teavet heade tavade ja uuenduslike vastuste kohta 3. jaanuaril 2008 konsultatsioonide raames kindlaks tehtud väljakutsetele;
                        
                     
                           —
                        
                        
                           esitama liikmesriikide panustele toetudes 18 kuu jooksul aruande erinevate algatuste kohta, mis on käivitatud internetipõhise seadusliku pakkumise arendamiseks ning piraatluse tõkestamiseks ja selle vastu võitlemiseks;
                        
                     
                           —
                        
                        
                           uurima võimalusi suurendada kinematograafia- ja audiovisuaalteoste digiteerimist ja levitamist internetis ühenduse programmide, eelkõige MEDIA programmi rakendamise raamistikus;
                        
                     
                           —
                        
                        
                           üldisemalt aitama asjakohaste poliitikate abil kaasa internetipõhise seadusliku pakkumise arendamisele ja piraatluse vastu võitlemisele.
                        
                     
         
               8.
            
            
               KUTSUB LIIKMESRIIKE JA KOMISJONI ÜLES oma vastavate pädevuste piires:
               
                           —
                        
                        
                           parandama tarbijate teavitamist, eelkõige objektiivsete teabekampaaniate abil, autoriõiguse ja sellega seotud õiguste ning nende mittejärgimise tagajärgede kohta ning üldisemalt suurendama kõigi asjaosaliste, sealhulgas valdkonnas tegutsevate töötajate teadlikkust piraatluse tagajärgedest loomingule ja kultuurilisele mitmekesisusele;
                        
                     
                           —
                        
                        
                           aitama kaasa tarbijate teavitamisele erinevate vahendite ja platvormide puhul sisu kasutamise tingimustest ning õiguste kaitsmise ja haldamise tehniliste meetmete kasutamisega seotud piirangutest;
                        
                     
                           —
                        
                        
                           käivitama sektori, õiguste valdajate ja tarbijate vahelise koostöö või ergutama seda, et soodustada koostoimimisvõimet ning tagada õiguste kaitsmise ja haldamise tehniliste meetmete läbipaistvus, näiteks identifitseerimise/märgistamise süsteemi abil;
                        
                     
                           —
                        
                        
                           püüdma saavutada kultuurilise mitmekesisuse eesmärki, eelkõige autoriõigust ja sellega seotud õigusi käsitlevates poliitikates, mida kohaldatakse internetis avaldatava kultuurilise ja loomingulise sisu suhtes;
                        
                     
                           —
                        
                        
                           aitama aktiivselt kaasa autoriõiguse ja sellega seotud õiguste järgimise tugevdamisele rahvusvahelisel tasandil asjakohaste kahe- ja mitmepoolsete kokkulepete ning kolmandate riikidega peetava poliitilise dialoogi ja koostöö raames.
                        
                     
         
               9.
            
            
               KUTSUMA ASJAOSALISI käivitama konsultatsioone või ühinema nendega konstruktiivses vaimus, selleks et:
               
                           —
                        
                        
                           leida konkreetseid, tulemuslikke ja õiglaseid lahendusi, mis soodustavad internetipõhise seadusliku pakkumise arendamist ning piraatluse tõkestamist ja selle vastu võitlemist;
                        
                     
                           —
                        
                        
                           soodustama koostoimimisvõimet ning tagama õiguste haldamise ja kaitsmise tehniliste meetmete läbipaistvuse.
                        
                     
         
      (1)  Nõukogu 18. mai 2006. aasta otsus 2006/515/EÜ kultuuri väljendusvormide mitmekesisuse kaitse ja edendamise konventsiooni sõlmimise kohta (ELT L 201, 25.7.2006, lk 15).
   
      (2)  Euroopa Parlamendi ja nõukogu 11. detsembri 2007. aasta direktiiv 2007/65/EÜ millega muudetakse nõukogu direktiivi 89/552/EMÜ teleringhäälingutegevust käsitlevate liikmesriikide teatavate õigus- ja haldusnormide koordineerimise kohta (ELT L 332, 18.12.2007, lk 27).
   
      (3)  ELT L 167, 22.6.2001, lk 10,
   
      ELT L 157, 30.4.2004, lk 45.
   
      (4)  EÜT L 178, 17.7.2000, lk 1.
   
      (5)  EÜT L 281, 23.11.1995, lk 31.
   
      (6)  EÜT L 201, 31.7.2002, lk 37.
   
      (7)  Euroopa Kohtu otsus, 29. jaanuar 2008, Productores de Música de España (Promusicae) vs. Telefónica de España SAU, kohtuasi C-275/06.